O‘ZBEKISTON RESPUBLIKASIDA ARXIV IShINI BOShQARIShNI YaNADA TAKOMILLAShTIRISh TO‘G‘RISIDA

O‘zbekiston Respublikasi Prezidentining “Davlat boshqaruvi respublika organlari tizimini takomillashtirish to‘g‘risida” 2003-yil 9-dekabrdagi PF–3358-son Farmoniga muvofiq hamda arxiv ishini boshqarish organlari faoliyati samaradorligini oshirish, arxivlarning moddiy-texnika bazasini mustahkamlash va rivojlantirish maqsadida Vazirlar Mahkamasi qaror qiladi:
 1. O‘zbekiston Respublikasi Vazirlar Mahkamasi huzuridagi Bosh arxiv boshqarmasi (“O‘zbosharxiv” boshqarmasi) O‘zbekiston Respublikasi Vazirlar Mahkamasi huzuridagi “O‘zarxiv” agentligi (“O‘zarxiv” agentligi)ga aylantirilsin.
 2. Quyidagilar O‘zbekiston Respublikasi Vazirlar Mahkamasi huzuridagi “O‘zarxiv” agentligining asosiy vazifalari etib belgilansin:
 arxiv ishi va ish yuritish sohasida yagona davlat siyosatini amalga oshirish;
 arxiv ishi sohasidagi qonun hujjatlarining amalda bajarilishini va ularga rioya etilishi ustidan ta’sirchan nazoratni amalga oshirishni ta’minlash;
 O‘zbekiston Respublikasi Milliy arxiv fondi hujjatlarini shakllantirish, ularning saqlanishini, davlat hisobini ta’minlash va ulardan foydalanish;
 respublika davlat arxivlarini boshqarish, ularning faoliyat ko‘rsatishini ta’minlash;
 respublikada arxiv ishini yanada rivojlantirish va takomillashtirish bo‘yicha takliflar ishlab chiqish;
 arxivshunoslik va arxeografiya sohasida ilmiy va metodik ishlarni tashkil etish va muvofiqlashtirish, ilmiy tadqiqotlar natijalarini va ilmiy-texnika yutuqlarini respublika arxiv muassasalari ishlari amaliyotiga joriy etish;
 arxiv ishi sohasidagi mamlakatimiz va chet el ish tajribasini o‘rganish va ommalashtirish.
 3. Belgilab qo‘yilsinki, O‘zbekiston Respublikasi Vazirlar Mahkamasi huzuridagi “O‘zarxiv” agentligi O‘zbekiston Respublikasi Vazirlar Mahkamasi huzuridagi Bosh arxiv boshqarmasining huquq va majburiyatlari bo‘yicha huquqiy vorisi hisoblanadi.
 4. Quyidagilar:
 O‘zbekiston Respublikasi Vazirlar Mahkamasi huzuridagi “O‘zarxiv” agentligining tashkiliy tuzilmasi 1-ilovaga muvofiq; 
 O‘zbekiston Respublikasi Vazirlar Mahkamasi huzuridagi “O‘zarxiv” agentligi to‘g‘risidagi nizom 4-ilovaga muvofiq tasdiqlansin. 
 O‘zbekiston Respublikasi Vazirlar Mahkamasi huzuridagi “O‘zarxiv” agentligi Bosh direktoriga markaziy apparat tuzilmasiga belgilangan xodimlar soni va ish haqi fondi doirasida o‘zgartirishlar kiritish huquqi berilsin.
 5. O‘zbekiston Respublikasi Vazirlar Mahkamasi huzuridagi “O‘zarxiv” agentligida Bosh direktorning bir nafar o‘rinbosari va shaxsiy tarkibi O‘zbekiston Respublikasi Vazirlar Mahkamasi tomonidan tasdiqlanadigan 5 kishidan iborat hay’at bo‘lishiga ruxsat etilsin.
 O‘zbekiston Respublikasi Vazirlar Mahkamasi huzuridagi “O‘zarxiv” agentligining Bosh direktori maqomiga ko‘ra vazirning birinchi o‘rinbosariga, Bosh direktor o‘rinbosari — vazir o‘rinbosariga tenglashtirilsin.
 6. Belgilab qo‘yilsinki, arxiv ishi hududiy boshqarmalarining boshliqlari Qoraqalpog‘iston Respublikasi Vazirlar Kengashining Raisi, viloyatlar va Toshkent shahar hokimlari bilan kelishuv bo‘yicha “O‘zarxiv” agentligining Bosh direktori tomonidan lavozimga tayinlanadilar va lavozimdan ozod etiladilar.
 7. Belgilansinki, O‘zbekiston Respublikasi Vazirlar Mahkamasi huzuridagi “O‘zarxiv” agentligi markaziy apparati va hududiy organlari, shuningdek unga qarashli davlat arxivlarining ta’minoti xarajatlari O‘zbekiston Respublikasi Davlat budjeti mablag‘lari va amaldagi qonun hujjatlariga zid bo‘lmagan boshqa manbalar hisobiga moliyalashtiriladi.
 8. O‘zbekiston Respublikasi Moliya vazirligi:
 har yili O‘zbekiston Respublikasi Davlat budjeti loyihasini tuzishda O‘zbekiston Respublikasi Vazirlar Mahkamasi huzuridagi “O‘zarxiv” agentligi va uning hududiy organlari ta’minoti va ularning moddiy-texnika bazasini mustahkamlash uchun zarur budjet mablag‘larini nazarda tutsin;
 O‘zbekiston Respublikasi Vazirlar Mahkamasi huzuridagi “O‘zarxiv” agentligiga markaziy apparat uchun ikkita yengil avtomobilni saqlashga limitni saqlab qolsin.
 9. O‘zbekiston Respublikasi Vazirlar Mahkamasi huzuridagi “O‘zarxiv” agentligi bir oy muddatda arxiv ishi bo‘yicha tegishli hududiy organlarni qayta tashkil etsin va ular to‘g‘risidagi nizomni tasdiqlasin.
 10. O‘zbekiston matbuot va axborot agentligi O‘zbekiston Respublikasi Vazirlar Mahkamasi huzuridagi “O‘zarxiv” agentligini O‘zbekiston Respublikasi Markaziy davlat arxivi kutubxonasi uchun tarixiy ilmiy nashrlar va davriy matbuotning nazorat nusxalarini oluvchi tashkilotlar ro‘yxatiga kiritsin.
 11. Oliy va o‘rta maxsus ta’lim vazirligi, O‘rta maxsus, kasb-hunar ta’limi markazi:
 O‘zbekiston Respublikasi Vazirlar Mahkamasi huzuridagi “O‘zarxiv” agentligi tizimi muassasalari, respublikaning boshqa manfaatdor vazirliklari va idoralari bilan tuzilgan shartnomalarga muvofiq arxiv ishi bo‘yicha oliy va o‘rta maxsus, kasb-hunarga oid ma’lumotli kadrlarni tayyorlash, qayta tayyorlashni va ularning malakasini oshirishni tashkil etsinlar;
 arxiv ishi bo‘yicha oliy va o‘rta maxsus, kasb-hunarga oid ma’lumotli kadrlarni tayyorlovchi, qayta tayyorlovchi va ularning malakasini oshiruvchi o‘quv yurtlarini yuqori malakali o‘qituvchilar bilan ta’minlasinlar;
 O‘zbekiston matbuot va axborot agentligi, O‘zbekiston Respublikasi Vazirlar Mahkamasi huzuridagi “O‘zarxiv” agentligi bilan birgalikda “Arxivshunoslik” kursi bo‘yicha zarur darsliklar, o‘quv dasturlari va metodik qo‘llanmalar nashr etilishini ta’minlasinlar.
 12. O‘zbekiston Respublikasi Vazirlar Mahkamasi huzuridagi “O‘zarxiv” agentligining markaziy apparati Toshkent shahar, Chilonzor ko‘chasidagi 2-uyga joylashtirilsin.
 13. O‘zbekiston Respublikasi Vazirlar Mahkamasining “Arxiv ishi bo‘yicha me’yoriy hujjatlarni tasdiqlash to‘g‘risida” 1999-yil 30-oktabrdagi 482-son qarorining (O‘zbekiston Respublikasi QT, 1999-y., 10-son, 62-modda) 1-bandi to‘rtinchi xatboshi o‘z kuchini yo‘qotgan deb hisoblansin.
 14. O‘zbekiston Respublikasi Adliya vazirligi O‘zbekiston Respublikasi Vazirlar Mahkamasi huzuridagi “O‘zarxiv” agentligi, manfaatdor vazirliklar va idoralar bilan birgalikda bir oy muddatda amaldagi qonun hujjatlariga ushbu qarordan kelib chiquvchi o‘zgartirish va qo‘shimchalar to‘g‘risida Vazirlar Mahkamasiga takliflar kiritsin.
 15. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari A.A. Azizxo‘jayev zimmasiga yuklansin.
 1. Ushbu Nizom O‘zbekiston Respublikasi Vazirlar Mahkamasi huzuridagi “O‘zarxiv” agentligining (keyingi o‘rinlarda “O‘zarxiv” agentligi deb yuritiladi) maqomi, vazifalari, funksiyalari, vakolatlari va faoliyatining tashkiliy asoslarini “Arxiv ishi to‘g‘risida”, “Madaniy meros obyektlarini qo‘riqlash va ulardan foydalanish to‘g‘risida”, “Axborotlashtirish to‘g‘risida”, “Elektron hujjat aylanishi to‘g‘risida”gi O‘zbekiston Respublikasi qonunlariga hamda “O‘zarxiv” agentligi faoliyatiga taalluqli O‘zbekiston Respublikasining boshqa qonun hujjatlariga muvofiq belgilaydi. 
 2. Qoraqalpog‘iston Respublikasi va Toshkent shahar arxiv ishi hududiy boshqarmalari, O‘zbekiston Respublikasi, Qoraqalpog‘iston Respublikasi, viloyatlar davlat arxivlari va ularning filiallari, Toshkent shahar Davlat arxivi “O‘zarxiv” agentligi tizimiga kiradi.
 3. “O‘zarxiv” agentligi respublikada arxiv ishi va ish yuritish sohasidagi vakolatli davlat organi hisoblanadi va bevosita O‘zbekiston Respublikasi Vazirlar Mahkamasiga bo‘ysunadi.
 4. “O‘zarxiv” agentligi o‘z faoliyatida O‘zbekiston Respublikasi Konstitutsiyasiga, O‘zbekiston Respublikasi qonunlariga, O‘zbekiston Respublikasi Oliy Majlisining qarorlari va boshqa qonun hujjatlariga, O‘zbekiston Respublikasi Prezidentining farmonlari, qarorlari va farmoyishlariga, O‘zbekiston Respublikasi Vazirlar Mahkamasining qarorlari va farmoyishlariga, shuningdek, boshqa qonun hujjatlariga va ushbu Nizomga amal qiladi.
 5. “O‘zarxiv” agentligi xalqaro tashkilotlarda arxiv ishi va uni yuritish sohasida O‘zbekiston Respublikasi nomidan vakillik qiluvchi vakolatli organ hisoblanadi.
 6. “O‘zarxiv” agentligi o‘ziga yuklangan vazifalarni bevosita, shuningdek o‘z faoliyatini Qoraqalpog‘iston Respublikasi Vazirlar Kengashi, viloyatlar va Toshkent shahar hokimlari bilan kelishgan holda “O‘zarxiv” agentligi tomonidan tasdiqlangan ular to‘g‘risidagi nizomlar asosida amalga oshiruvchi, o‘ziga bo‘ysunadigan hududiy organlar orqali hal qiladi.
 7. Quyidagilar “O‘zarxiv” agentligining asosiy vazifalari hisoblanadi:
 arxiv ishi va uni yuritish sohasida yagona davlat siyosatini amalga oshirish;
 arxiv ishi va ish yuritishning holati yuzasidan davlat nazoratining amalda bajarilishi va amalga oshirilishini ta’minlash;
 O‘zbekiston Respublikasi Milliy arxiv fondi hujjatlarini shakllantirish, ularning saqlanishini, davlat hisobini ta’minlash va ulardan foydalanish;
 arxiv ishi va ish yuritishning holatini tahlil qilish, tendensiyalari va qonuniyatlarini o‘rganish, uni rivojlantirish yo‘nalishlarini belgilash;
 respublika davlat arxivlarini boshqarish, ularning faoliyat ko‘rsatishini ta’minlash;
 respublikada arxiv ishi va ish yuritishni yanada rivojlantirish va takomillashtirish bo‘yicha takliflar ishlab chiqish; 
 arxivshunoslik va arxeografiya, ish yuritish, elektron hujjat aylanishi sohasida ilmiy va metodik ishlarni tashkil etish va muvofiqlashtirish, ilmiy tadqiqotlar natijalarini va ilmiy-texnika yutuqlarini respublika arxiv muassasalari ishlari amaliyotiga joriy etish;
 O‘zbekiston Respublikasi Milliy arxiv fondiga tegishli bo‘lgan axborot resurslarini saqlashni ta’minlaydigan elektron arxivlarni tashkil etishni va faoliyat ko‘rsatishini tartibga solish hamda muvofiqlashtirish; 
 arxiv ishi va ish yuritish sohasidagi mamlakatimiz va chet el ilg‘or ish tajribasini o‘rganish va ommalashtirish.
 8. “O‘zarxiv” agentligi o‘ziga yuklangan vazifalarga muvofiq quyidagi funksiyalarni bajaradi:
 arxiv ishini rivojlantirish va arxivlar faoliyatini qo‘llab-quvvatlash bo‘yicha davlat dasturlarini ishlab chiqadi va amalga oshiradi;
 O‘zbekiston Respublikasi Milliy arxiv fondi hujjatlarini jamlash, hisobga olish, saqlash va ulardan foydalanish masalalari bo‘yicha normativ-huquqiy hujjatlarni ishlab chiqadi hamda belgilangan tartibda O‘zbekiston Respublikasi Vazirlar Mahkamasiga kiritadi va ularning amalga oshirilishini ta’minlaydi;
 davlat arxivlari shoxobchalarini rivojlantirish va ularning tuzilmalarini takomillashtirish bo‘yicha ishlarni belgilangan tartibda tashkil qiladi va amalga oshiradi, O‘zbekiston Respublikasi davlat arxivlari faoliyatiga rahbarlik qiladi; 
 arxivshunoslik, hujjatshunoslik, arxeografiya sohasidagi ilmiy-metodik ishlarni tashkil qiladi va muvofiqlashtiradi, ilmiy tadqiqotlar natijalarini va ilmiy-texnika yutuqlarini arxiv ishi va ish yuritish amaliyotiga joriy qiladi; 
 arxiv ishi sohasida yuridik va jismoniy shaxslar o‘rtasidagi o‘zaro munosabatlarni ularning respublika va mahalliy darajalardagi faoliyati uchun teng shart-sharoitlar yaratish yo‘li bilan muvofiqlashtirib boradi, foydalanuvchilarning huquqlarini va qonuniy manfaatlarini himoya qiladi;
 hujjatlarning, shu jumladan davlat axborot resurslarining ilmiy va amaliy qimmatini ekspertizadan o‘tkazishni hamda ularni doimiy saqlash uchun davlat arxivlariga, shu jumladan elektron arxivlarga tanlab olishni tashkil qiladi; 
 O‘zbekiston Respublikasi Milliy arxiv fondining davlat arxivlaridagi hujjatlarini to‘ldirish, hisobga olish, saqlash va ulardan foydalanishni tashkil qiladi, hujjatlarning saqlanishi, ularning ko‘rsatib o‘tilgan arxivlarga berilishi hamda ushbu hujjatlardan foydalanilishi bo‘yicha belgilangan tartibga rioya etilishini nazorat qiladi;
 davlat tomonidan saqlanishi uchun berilishi kerak bo‘lgan, shu jumladan saqlash muddati ko‘rsatilgan hujjatlarning namunaviy ro‘yxatini ishlab chiqadi va tasdiqlaydi, respublika boshqaruv organlari tomonidan ishlab chiqilgan hujjatlarning idoraviy ro‘yxatlarini kelishadi;
 arxiv hujjatlari davlat arxivlariga berilishi kerak bo‘lgan korxonalar, muassasalar va tashkilotlar ro‘yxatini tuzish tartibini belgilaydi;
 hujjatlarni respublika ahamiyatiga va mahalliy ahamiyatga ega bo‘lgan arxiv fondlari tarkibiga kiritish masalalarini hal qiladi, respublika ahamiyatiga ega bo‘lgan fondlarni O‘zbekiston Respublikasi Davlat arxivlarida to‘plash, shuningdek O‘zbekiston doirasida hujjatlarni O‘zbekiston Respublikasi, Qoraqalpog‘iston Respublikasi, Toshkent shahri davlat arxivlaridan viloyatlarning davlat arxivlariga va aksincha, bir viloyatning davlat arxividan boshqa viloyatning davlat arxiviga berish tadbirlarini amalga oshiradi; 
 O‘zbekiston Respublikasi Milliy arxiv fondi hujjatlarini doimiy ravishda saqlaydigan arxiv muassasalariga guvohnomalar beradi;
 O‘zbekiston Respublikasi Milliy arxiv fondi hujjatlarining respublika davlat arxivlarida ro‘yxatga olinishini tashkil qiladi;
 arxiv muassasalari tomonidan yuridik va jismoniy shaxslarga faoliyat sohasi bo‘yicha ko‘rsatiladigan pulli xizmatlar ro‘yxatini va preyskurantlarini qonun hujjatlarida belgilangan tartibda tasdiqlaydi;
 O‘zbekiston Respublikasi Milliy arxiv fondi Davlat katalogini yuritadi;
 Davlat mulkida bo‘lgan arxiv hujjatlarini yoki ularning o‘rnini bosadigan nusxalarini, shuningdek Milliy arxiv fondining davlatga tegishli bo‘lmagan qismi tarkibiga kiritilgan arxiv hujjatlarini yoki ularning o‘rnini bosadigan nusxalarini O‘zbekiston Respublikasidan tashqariga vaqtinchalik olib ketish uchun yuridik va jismoniy shaxslarga belgilangan tartibda ruxsatnomalar beradi;
 davlatga qarashli bo‘lmagan arxiv fondi hujjatlarini sotib olish yuzasidan davlatning imtiyozli huquqini amalga oshiradi, bu borada “O‘zarxiv” agentligi tizimi organlari va muassasalariga ko‘maklashadi;
 arxiv xizmatlari, idoraviy arxivlar, shaxsiy tarkib bo‘yicha hujjatlarning idoralararo arxivlari ishiga tarmoqlararo tashkiliy-metodik rahbarlikni va nazoratni, davlat hokimiyati va boshqaruvi respublika organlari ishlarini yuritishda hujjatlarning tashkil etilishini nazorat qiladi;
 idoraviy arxivlar shoxobchalarini rivojlantirish va ularning ishlarini tashkil etish bo‘yicha tadbirlarda qatnashadi;
 arxiv hujjatlarini, O‘zbekiston Respublikasi Milliy arxiv fondi hujjatlarining tarkibi va mazmuni to‘g‘risidagi ma’lumotnoma-axborot adabiyotlarini nashr etishni tashkil qiladi, retrospektiv axborotlarga bo‘lgan ijtimoiy ehtiyojlarni va hujjatlardan foydalanish samaradorligini o‘rganishga doir ishlarni muvofiqlashtiradi;
 respublika tashqarisidagi arxiv hujjatlarini qaytarish to‘g‘risidagi takliflarni ko‘rib chiqadi va belgilangan tartibda kiritadi, chet eldagi O‘zbekiston tarixiga oid arxiv hujjatlarini aniqlashni va ularni yoki ularning nusxalarini sotib olishni tashkil etadi;
 davlatga qarashli bo‘lmagan arxivlar egalariga ushbu arxivlarning hujjatlarini to‘ldirish, saqlash va ulardan foydalanishda ko‘maklashadi;
 O‘zbekiston Respublikasining arxiv ishi va uni yuritish sohasidagi xalqaro faoliyatini amalga oshiruvchi vakolatli ma’muriy organi sifatida ish ko‘radi. Xalqaro tashkilotlarning arxiv ishi va uni yuritish sohasidagi kongresslarida, syezdlarida, konferensiyalarida O‘zbekiston Respublikasi nomidan qatnashadi, arxiv ishi va uni yuritish sohasida xalqaro idoralararo bitimlar va shartnomalarni belgilangan tartibda tuzadi; 
 arxiv ishi va uni yuritish sohasidagi xalqaro, hukumatlararo bitimlar va shartnomalar loyihalarini tayyorlaydi;
 arxiv ishi va uni yuritish uchun xalqaro moliya institutlari, xorijiy mamlakatlar hukumatlari tomonidan ajratiladigan grantlardan foydalanishning ustuvor yo‘nalishlarini belgilaydi;
 arxiv ishi va uni yuritish sohasini rivojlantirishga investitsiyalarni, shu jumladan xorijiy investitsiyalarni jalb etish bo‘yicha tendyerlar, tanlovlar va savdolarni tashkil qiladi va ularni o‘tkazishda qatnashadi;
 arxiv muassasalari, idoraviy arxivlar hamda respublika korxonalari, muassasalari va tashkilotlarining ishlarni yuritish xizmatlari xodimlarini qayta tayyorlashni va ularning malakasini oshirishni tashkil qiladi;
 arxiv ishi va ish yuritish sohasidagi kadrlarni sifatli tayyorlashda oliy va o‘rta maxsus, kasb-hunar o‘quv yurtlariga ko‘maklashadi;
 O‘zbekiston Respublikasi Milliy arxiv fondining axborot resurslari va elektron hujjatlari himoya qilinishi ta’minlanishini tashkil etadi; 
 arxiv hujjatlarini alohida qimmatli hujjatlar va noyob hujjatlar jumlasiga kiritish tartibini, shuningdek ehtiyot nusxalarini yaratish va saqlash tartibini belgilaydi;
 fuqarolarning takliflari, arizalari va shikoyatlarining o‘z vaqtida ko‘rib chiqilishini tashkil qiladi; konsullik so‘rovlari bajarilishini ta’minlaydi.
 arxiv hujjatlaridan foydalanish tartibi va shart-sharoitlarini belgilaydi;
 arxiv hujjatlarini belgilangan tartibda Milliy arxiv fondi tarkibiga kiritadi va undan chiqaradi;
 “O‘zarxiv” agentligi qonun hujjatlarida nazarda tutilgan boshqa funksiyalarni ham bajaradi.
 9. “O‘zarxiv” agentligi quyidagi huquqlarga ega:
 o‘z vakolatlari doirasida, O‘zbekiston Respublikasi qonun hujjatlariga muvofiq, arxiv ishi va uni yuritish sohasida yuridik va jismoniy shaxslar uchun majburiy bo‘lgan normativ hujjatlarni ishlab chiqish, tasdiqlash va nashr etish;
 davlat hokimiyati va boshqaruvi organlari vakillari, tarmoq davlat fondlari, respublika muzeylari va kutubxonalarining qo‘lyozmalar bo‘limlarining idoraviy saqlash bosqichidagi arxiv hujjatlari saqlanishining holati va ish yuritish tashkil etilishi to‘g‘risidagi hisobotlarni eshitish, “O‘zarxiv” agentligi vakolatiga tegishli masalalar bo‘yicha axborotni ulardan belgilangan tartibda so‘rab olish; 
 O‘zbekiston Respublikasi Milliy arxiv fondi hujjatlarini doimiy saqlovchi respublika davlat arxivlari, tarmoq davlat fondlari, vazirliklar, davlat qo‘mitalari, idoralar, korxonalar, muassasalar, tashkilotlar, kutubxonalar va muzeylarning qo‘lyozmalar bo‘limlari, siyosiy, jamoat, diniy tashkilotlar va birlashmalar, qo‘shma korxonalar va boshqa yuridik shaxslardan, shuningdek fuqarolardan Milliy arxiv fondining Davlat katalogi uchun tegishli ma’lumotlarni olish; 
 davlat hokimiyati va boshqaruvi respublika organlaridan hamda idoraviy bo‘ysunishidan va mulkchilik shakllaridan qat’i nazar, korxonalar, muassasalar va tashkilotlardan arxivning ishi va idoraviy arxivlarning ishi, shuningdek arxiv ishi va ish yuritishning holati to‘g‘risida zarur materiallarni olish;
 davlat hokimiyati organlaridan tugatilayotgan korxonalar to‘g‘risida axborot olish; 
 mansabdor shaxslarning O‘zbekiston Respublikasi Milliy arxiv fondi hujjatlarining o‘g‘irlanishi, yaroqsiz holga keltirilishi, yashirilishi, yo‘qotilishi yoki noqonuniy yo‘q qilinishiga olib kelgan sharoitlar yaratganligi hollari to‘g‘risida tergov organlariga xabar qilish;
 arxiv ishi va uni yuritish masalalarini ko‘rib chiqish uchun doimiy va vaqtinchalik idoralararo komissiyalar, kengashlar tuzish;
 respublika vazirliklari va idoralari tomonidan ishlab chiqiladigan arxiv ishi va ish yuritish hujjatlarini tashkil etish masalalari bo‘yicha qoidalar, nizomlar, yo‘riqnomalar, o‘quv dasturlari va boshqa normativ hujjatlarni kelishib olish;
 o‘z vakolatlari doirasida xalqaro tashkilotlar, shuningdek xorijiy mansabdor va xususiy shaxslar bilan aloqalarni amalga oshirish, arxiv ishi bo‘yicha belgilangan tartibda xalqaro, idoralararo shartnomalar tuzish;
 arxivshunoslik, hujjatshunoslik va arxeografiya sohasidagi ishlarni bajarish yuzasidan tanlovlar e’lon qilish.
 “O‘zarxiv” agentligi o‘ziga yuklangan vazifalardan kelib chiqadigan o‘z vakolatlari doirasidagi boshqa huquqlarga ham egadir.
 “O‘zarxiv” agentligining mansabdor shaxslari o‘z xizmat majburiyatlarini bajarish uchun davlat hokimiyati va boshqaruvi organlari, respublika korxonalari,muassasalari, tashkilotlari va birlashmalarining arxivlari va idoraviy arxivlarga ish yuritish xizmatlariga belgilangan tartibda kirish huquqiga egadirlar.
 10. “O‘zarxiv” agentligi:
 O‘zbekiston Respublikasi Milliy arxiv fondini shakllantirish;
 Milliy arxiv fondining Davlat katalogini yuritish;
 respublika davlat arxivlarida saqlanayotgan hujjatlarning saqlanishini ta’minlash;
 arxiv hujjatlaridan fuqarolar, jamiyat va davlat manfaatlari uchun foydalanish;
 arxiv ishi hududiy boshqarmalari faoliyatini tashkil etish uchun javob beradi.
 11. Agentlikka O‘zbekiston Respublikasi Prezidenti tomonidan lavozimga tasdiqlanadigan va lavozimdan ozod etiladigan rais boshchilik qiladi. 
 Bosh direktorning belgilangan tartibda Vazirlar Mahkamasi tomonidan lavozimga tayinlanadigan va lavozimdan ozod qilinadigan bir nafar o‘rinbosari bo‘ladi.
 12. Qoraqalpog‘iston Respublikasi, viloyatlar va Toshkent shahar arxiv ishi hududiy boshqarmalari boshliqlari Qoraqalpog‘iston Respublikasi Vazirlar Kengashi Raisi, viloyatlar va Toshkent shahar hokimlari bilan kelishuv bo‘yicha “O‘zarxiv” agentligi Bosh direktori tomonidan lavozimga tayinlanadilar va lavozimdan ozod qilinadilar.
 13. “O‘zarxiv” agentligida bosh direktor (hay’at raisi), uning o‘rinbosari (lavozimiga ko‘ra), shuningdek “O‘zarxiv” agentligi faoliyatining asosiy yo‘nalishlarini muvofiqlashtiruvchi tarkibiy bo‘linmalari rahbarlaridan iborat tarkibda hay’at tashkil etiladi. 
 Hay’atning a’zolari soni va shaxsiy tarkibi bosh direktorning taqdimnomasiga binoan O‘zbekiston Respublikasi Vazirlar Mahkamasi tomonidan tasdiqlanadi. 
 Hay’at quyidagilar bilan bog‘liq masalalarni ko‘rib chiqadi: 
 “O‘zarxiv” agentligi faoliyatining arxiv ishi va ish yuritishni yanada rivojlantirish, ilmiy-texnik yutuqlardan keng ko‘lamli foydalanish, idoralararo va davlatlararo aloqalarni rivojlantirish bo‘yicha ushbu Nizomda belgilangan asosiy yo‘nalishlarini tayyorlash va amalga oshirish; 
 “O‘zarxiv” agentligi nomenklaturasiga kiradigan lavozimlarga kadrlarni tanlash, joy-joyiga qo‘yish, tayyorlash va qayta tayyorlash; 
 O‘zbekiston Respublikasi Prezidentining farmonlari, qarorlari va farmoyishlarida, O‘zbekiston Respublikasi Vazirlar Mahkamasi qarorlari va farmoyishlarida belgilangan vazifalarni amalga oshirish bo‘yicha ijro intizomini mustahkamlash, ularning o‘z vaqtida va sifatli amalga oshirilishini ta’minlash uchun “O‘zarxiv” agentligi rahbarlari va xodimlarining shaxsiy javobgarligini oshirish. 
 Hay’at “O‘zarxiv” agentligi vakolatiga taalluqli boshqa masalalarni ham ko‘rib chiqish huquqiga ega. 
 Hay’at majlisiga “O‘zarxiv” agentligi vakolatiga kiradigan masalalar bo‘yicha boshqa vazirliklar, davlat qo‘mitalari, idoralar, mahalliy davlat hokimiyati organlari, korxonalar, muassasalar, tashkilotlar rahbarlari taklif etilishi mumkin. 
 Hay’at uning majlisida tarkibining yarmidan ko‘pi qatnashgan taqdirda vakolatli bo‘ladi. Ko‘rib chiqilayotgan masalalar bo‘yicha qarorlar oddiy ko‘pchilik ovoz bilan qabul qilinadi. 
 Hay’at qarorlari bosh direktorning buyruqlari bilan amalga oshiriladi. Bosh direktor va hay’at a’zolari o‘rtasida kelishmovchiliklar paydo bo‘lgan taqdirda bosh direktor paydo bo‘lgan kelishmovchiliklar to‘g‘risida O‘zbekiston Respublikasi Vazirlar Mahkamasiga axborot bergan holda mustaqil ravishda qaror qabul qiladi. Hay’at a’zolari ham o‘z fikr-mulohazalarini O‘zbekiston Respublikasi Vazirlar Mahkamasiga xabar qilishlari mumkin. 
 Hay’at faoliyati tartibi uning hay’at tasdiqlaydigan reglamentida belgilanadi. 
 14. “O‘zarxiv” agentligi huzurida:
 respublikada arxiv ishi va ish yuritishning ilmiy muammolarini ko‘rib chiqish bo‘yicha ilmiy kengash;
 O‘zbekiston Respublikasi Milliy arxiv fondi tarkibini belgilash va hujjatlarning qimmatini ekspertizadan o‘tkazish bilan bog‘liq masalalarni ko‘rib chiqish uchun markaziy ekspert-tekshirish komissiyasi faoliyat ko‘rsatadi.
 Ko‘rsatib o‘tilgan kengash va komissiya to‘g‘risidagi nizom hamda ularning shaxsiy tarkiblari “O‘zarxiv” agentligi Bosh direktori tomonidan tasdiqlanadi.
 15. “O‘zarxiv” agentligi va uning hududiy boshqarmalari faoliyatini moliyalashtirish O‘zbekiston Respublikasi Davlat budjeti mablag‘lari, shuningdek amaldagi qonun hujjatlariga zid bo‘lmagan boshqa manbalar hisobidan amalga oshiriladi.
 16. “O‘zarxiv” agentligi yuridik shaxs hisoblanadi, O‘zbekiston Respublikasi Davlat gerbi tasviri tushirilgan hamda o‘z nomi yozilgan muhrga, bank muassasalarida hisob-kitob va boshqa hisob raqamlariga ega bo‘ladi.
 17. “O‘zarxiv” agentligini qayta tashkil etish va tugatish O‘zbekiston Respublikasi qonun hujjatlariga muvofiq amalga oshiriladi.